text: Belluga't per defensar els teus drets a l'estació d'Universitat de Barcelona - Socpetit.cat
  Belluga't per defensar els teus drets a l'estació d'Universitat de Barcelona
  El proper diumenge 23 de novembre, Global Humanitaria porta al vestíbul de l'estació de Metro Universitat l'espectacle de música i dansa 'Belluga't per defensar els teus drets' conduït pel cantant i animador Oriol Bargalló.
  Aquest espectacle participatiu, adreçat al públic familiar, forma part del programa d'actes culturals de la Fundació TMB i commemora l'efemèride del Dia Mundial dels Drets dels Infants, que se celebra cada any el 20 de novembre
  Els assistents a l'espectacle podran cantar i ballar rocks, valsos, rumbes i conèixer els jocs dansats del repertori de l'Oriol Bargalló com ara "La dansa de la terra" i "La cançó de la felicitat". A més, de forma especial per aquesta ocasió, s'hi estrenaran uns contes cantats de la campanya de Global Humanitaria 'Treballar no és per a infants': 'Kukuri el mecànic', 'Yaku el peix màgic', 'El Tresor Amagat' i 'Suri'.
  Aquest 2014 es commemora el 25è aniversari de l'aprovació per part de les Nacions Unides, el 1989, de la Convenció dels Drets dels Infants, el tractat internacional més àmpliament ratificat de la història.
  A més de cantar i ballar, a l'espectacle es repassaran alguns d'aquests drets, que malauradament, encara no són una realitat per a milions de nens: el dret a un nom i a una nacionalitat, a la cura de la salut, a la protecció de la família o a l'educació primària universal, entre d'altres.